paragraph_text: Splitski nogometni podsavez je obnovljen 24. veljače 1952. godine, nakon što je Hrvatski nogometni savez 13. siječnja 1952. godine donio odluku o ukidanju oblasih nogometnih odbora i osnivanju nogometnih podsaveza. Prema tome je ukinut Oblasni odbor Nogometnog saveza Hrvatske za Dalmaciju, a obnovljen Splitski nogometni podsavez, s područjem djelovanja za cijelu Dalmaciju. Također je i Jugoslavenski nogometni savez donio odluku o reorganizaciji nogometnih natjecanja, kojom su ukinute Druga savezna liga te republičke lige, pa su drugi rang natjecanja predstavljale podsavezne lige. <br> Prvak lige Splitskog nogometnog podsaveza se plasirao u doigravanja za prvaka Hrvatske, koje su bile i kvalifikacije za 1. saveznu ligu, te su dobili plasman u novoformiranu Hrvatsko-slovensku ligu, koja od sezone 1952./53. predstavlja drugi rang natjecanja. <br> Liga je imala naziv i Prvenstvo Dalmacije, a igrana je od veljače do lipnja 1952. godine, a od jeseni je nogometna sezona vraćena na sustav jesen - proljeće.